钦定古今图书集成/明伦汇编/人事典/第080卷 > 《见志诗》二首 郦炎
## 钦定古今图书集成/明伦汇编/人事典/第080卷 > 《见志诗》二首 郦炎

大道夷且长，窘路狭且促。修翼无卑栖，远趾不步局。
舒吾凌霄羽，奋此千里足。超迈绝尘驱，倏忽谁能逐。
贤愚岂常类，禀性在清浊。富贵有人藉，贫贱无天禄。
通塞苟由己，志士不相卜。陈平敖里社，韩信钓河曲。
终居天下宰，食此万锺禄。德音流千载，功名重山岳。
灵芝生河洲，动摇因洪波。兰荣一何晚，严霜瘁其柯。
哀哉二芳草，不植泰山阿。文质道所贵，遭时用有嘉。
绛灌临衡宰，谓谊崇浮华。贤才抑不用，远投荆南沙。
抱玉乘龙骥，不逢乐与和。安得孔仲尼，为世陈四科。